H.G. Wells

Herbert George Wells (21 shtator 1866 - 13 gusht 1946) ishte një shkrimtar anglez. Ai shkroi më shumë se pesëdhjetë romane dhe dhjetëra tregime të shkurtra. Romanet fantastiko-shkencore të Wells vlerësohen aq mirë sa ai është quajtur "babai i fantashkencës".

Përveç famës së tij si shkrimtar, ai ishte i shquar gjatë jetës së tij si një kritik shoqëror largpamës, madje profetik, i cili ia kushtoi talentin e tij letrar zhvillimit të një vizioni progresiv në shkallë globale. Si futurist, ai shkroi një numër veprash utopike dhe parashikoi ardhjen e avionëve, tankeve, udhëtimeve në hapësirë, armëve bërthamore, televizionit satelitor dhe diçkaje që i ngjan Rrjetit global. Brian Aldiss e quajti Wells si "Shekspiri i fantashkencës", ndërsa Charles Fort e quajti atë një "talent të egër".  

Veprat e tij më të shquara fantastiko-shkencore përfshijnë Makina e Kohës (1895), e cila ishte novela e tij e parë, Ishulli i doktor Moreau (1896), I padukshmi (1897), Lufta mes botëve (1898), trillimi shkencor ushtarak Lufta në ajër (1907). Wells u nominua katër herë për Çmimin Nobel në Letërsi. 

Trajnimi më i hershëm i specializuar i Wells ishte në biologji, dhe mendimi i tij për çështjet etike u zhvillua në një kontekst darvinian. Ai ishte gjithashtu një socialist i hapur që në moshë të re, shpesh (por jo gjithmonë, si në fillim të Luftës së Parë Botërore) duke simpatizuar pikëpamjet pacifiste. Wells ishte një diabetik dhe bashkëthemeloi shoqatën bamirëse The Diabetic Association (Diabetes UK) në 1934.

 Referime